Ο **Μάθιου «Ματ» Τόμας Λοτζέσκι**, ή απλά **Ματ Λοτζέσκι** (αγγλικά: *Matt Lojeski*) (Ουισκόνσιν, 24 Ιουλίου 1985), είναι Βέλγος-Αμερικάνος πρώην διεθνής (με την Εθνική Βελγίου) καλαθοσφαιριστής. Έχει ύψος 1,98 μ. και αγωνιζόταν τόσο στη θέση του σούτινγκ γκαρντ όσο και του σμολ φόργουορντ.

Σταδιοδρομία
------------

Ο Ματ Λοτζέσκι έκανε τα πρώτα του μπασκετικά βήματα αγωνιζόμενος σε κολλεγιακές ομάδες τόσο του Ουαϊόμινγκ όσο και της Χαβάης. Τη διετία 2005-2007 αγωνίστηκε με τους Ρέινμποου Γουόριορς, ομάδα της Χαβάης, πραγματοποιώντας κατά διαστήματα πολύ καλές εμφανίσεις.

Ο Λοτζέσκι ξεκίνησε την επαγγελματική του καριέρα το 2007 στη βελγική Οκάπι Άαλσταρ, στην οποία παρέμεινε μέχρι και το 2009, έχοντας μάλιστα ανακηρυχθεί και καλύτερος παίκτης του βελγικού πρωταθλήματος για την περίοδο 2008-09. Το καλοκαίρι του 2009 πήρε μεταγραφή για την Οστάνδη, ομάδα επίσης του Βελγίου. Με την Οστάνδη κατέκτησε το Πρωτάθλημα Βελγίου το 2012 και το 2013, όπως επίσης και το Κύπελλο Βελγίου το 2010 και το 2013. Η σεζόν 2012-13 θεωρείται άκρως επιτυχημένη για τον Λοτζέσκι γιατί, εκτός των δύο τίτλων που κατέκτησε με την ομάδα της Οστάνδης, ανακηρύχθηκε επίσης ως ο καλύτερος παίκτης του πρωταθλήματος αλλά και του Κυπέλλου Βελγίου για το 2013.

Στις 31 Ιουλίου του 2013, ο Ολυμπιακός Πειραιώς προχώρησε στην απόκτηση του Ματ Λοτζέσκι, έπειτα από εισήγηση του τότε προπονητή της ομάδας Γιώργου Μπαρτζώκα. Ο Ματ Λοτζέσκι κατέκτησε με τον Ολυμπιακό το Διηπειρωτικό Κύπελλο του 2013, μετά από τους δύο νικηφόρους αγώνες των ερυθρόλευκων με αντίπαλο την Πινιέιρος Σκάι, καθώς και δύο διαδοχικά Πρωταθλήματα Ελλάδας (2015, 2016). Επίσης έφτασε μέχρι τον τελικό της Ευρλίγκα το 2015 αλλά ηττήθηκε από την Ρεάλ Μαδρίτης (78-59) με τον ίδιο να βγαίνει πρώτος σκόρερ του τελικού με 17 πόντους. 

Τον Αύγουστο του 2017 συμφώνησε να αγωνίζεται με τα χρώματα του Παναθηναϊκού στο Ελληνικό Πρωτάθλημα Καλαθοσφαίρισης. Με τους πράσινους κατέκτησε το πρωτάθλημα Ελλάδος για το 2018 κόντρα στον Ολυμπιακό. Στο τέλος της χρονιάς ανανέωσε για ένα ακόμα χρόνο. Tην πρώτη του χρονιά αγωνίστηκε σε 23 αγώνες στο Πρωτάθλημα και είχε 8,3 πόντους μέσο όρο με 44% στα τρίποντα. Τον Φλεβάρη του 2019 κατέκτησε το Κύπελλο Ελλάδας, κόντρα στον ΠΑΟΚ με 79-73. Τον Ιούνιο του 2019 κατέκτησε το δεύτερο του πρωτάθλημα με τα πράσινα, νικώντας στην σειρά των τελικών τον Προμηθέα Πατρών με 3-0. Τη δεύτερη του χρονιά σε 21 αγώνες στο Πρωτάθλημα κατέγραψε 8,6 πόντους με 48% στα τρίποντα και μέτρησε 6,5 πόντους και 2,2 ριμπάουντ σε 25 αγώνες στην Ευρωλίγκα.

Στις 5 Αυγούστου 2019, ανακοινώθηκε από την τουρκική, Τόφας. Στις 15 Ιουνίου 2020 έμεινε ελεύθερος από την Τόφας. Μέτρησε 10,6 πόντους και 43,2% στα τρίποντα, στα 14 παιχνίδια που αγωνίστηκε στο Eurocup, ενώ στο Πρωτάθλημα Τουρκίας σε 21 αγώνες είχε 9,7 πόντους με 2,4 ασίστ.

Στις 27 Ιουλίου 2020, ανακοινώθηκε επίσημα η συμφωνία του με την ομάδα της ΑΕΚ. Μάλιστα με την μεταγραφή του στην ΑΕΚ, έγινε ο δεύτερος ξένος παίκτης στα χρονικά που έχει συμμετοχή με τον Παναθηναϊκό, τον Ολυμπιακό και την ΑΕΚ και ο μόλις έβδομος συνολικά. Στις 22 Νοεμβρίου 2020, έφτασε τα 225 τρίποντα και έγινε ο ένατος ξένος παίκτης σε εύστοχα σουτ από την περίμετρο, στην ιστορία του επαγγελματικού Πρωταθλήματος. Στις 10 Ιανουαρίου 2021, πραγματοποίησε 149η εμφάνιση του στην κατηγορία και βρέθηκε στη 16η θέση της λίστας των ξένων του επαγγελματικού Πρωταθλήματος, ενώ έφτασε τα 500 ριμπάουντ. Στις 2 Ιουνίου 2021, κατά την διάρκεια των μικρών τελικών μεταξύ ΑΕΚ και Προμηθέα Πάτρας, ανακοίνωσε το τέλος της πορείας του στην ΑΕΚ και γενικότερα στην Ελλάδα.

Διεθνείς συμμετοχές
-------------------

Ο Ματ Λοτζέσκι απέκτησε την βελγική υπηκοότητα το Μάιο του 2013, γεγονός που του επέτρεψε τη συμμετοχή του στην εθνική ομάδα μπάσκετ του Βελγίου. Μετά τις καλές του εμφανίσεις στα φιλικά της ομάδας, συμπεριλήφθηκε στην αποστολή της Εθνική Βελγίου για το Ευρωμπάσκετ του 2013.

Παρ' όλα αυτά στάθηκε άτυχος καθώς ένας τραυματισμός του στέρησε τη συμμετοχή του στο Ευρωμπάσκετ της Σλοβενίας.

Τελικά έκανε ντεμπούτο στο Ευρωμπάσκετ 2015 όπου σε 6 αγώνες μέτρησε 11.7 πόντους, 3.2 ριμπάουντ, και 2.8 ασίστ κατά μέσο όρο.

Τίτλοι-Διακρίσεις
-----------------

### Ομαδικοί

#### Οστάνδη

* 2x Πρωταθλήματα Βελγίου: (2012, 2013)
* 2x Κύπελλα Βελγίου: (2010, 2013)

#### Ολυμπιακός Πειραιώς

* 2x Πρωταθλήματα Ελλάδας: (2015, 2016)

* 1x Διηπειρωτικό Κύπελλο: (2013)

#### Παναθηναϊκός

* 2x Πρωτάθλημα Ελλάδας: (2018, 2019)
* 1x Κύπελλο Ελλάδας: (2019)

### Ατομικοί

* 2x MVP Πρωταθλήματος Βελγίου: (2009, 2013)
* MVP τελικών του Πρωταθλήματος Βελγίου: (2013)
* MVP Κυπέλλου Βελγίου: (2013)
* 4x Καλύτερη πεντάδα Πρωταθλήματος Βελγίου: (2010, 2011, 2012, 2013)
* Ελληνικό All-Star Game: (2014)
* Πρώτος σκόρερ στον τελικό της Ευρωλίγκα: (2015)

Παραπομπές
----------

1. ↑  «The.Honoluluadvertiser.com Ex-'Bow Lojeski best in Belgium». Αρχειοθετήθηκε από το πρωτότυπο στις 10 Νοεμβρίου 2013. Ανακτήθηκε στις 29 Οκτωβρίου 2013.
2. ↑  FIBAEurope.com Oostende, MZT Skopje Clinch Cup Titles.
3. ↑  «Olympiakos BC officially sign Matt Lojeski». *Sportando*. Ανακτήθηκε στις 31 Ιουλίου 2013.
4. ↑  «OLYMPIACOS acquires Lojeski from Oostende». *Euroleague.net*. Αρχειοθετήθηκε από το πρωτότυπο στις 10 Νοεμβρίου 2013. Ανακτήθηκε στις 31 Ιουλίου 2013.
5. ↑  Στον Παναθηναϊκό ο Ματ Λοτζέσκι, kathimerini.gr. 12 Αυγούστου 2017
6. ↑  ««Οε, οε, οε, πρωταθλημα για σένα Παύλο Γιαννακόπουλε!» (pics)».. Ανακτήθηκε στις 2018-06-17.
7. ↑  «Παναθηναϊκός: Έμεινε ο Ματ Λοτζέσκι! | Eurohoops». *Eurohoops*. 2018-07-27-GR.. Ανακτήθηκε στις 2018-07-28.
8. ↑  «Η απονομή του Κυπέλλου στον Παναθηναϊκό (vid)». *www.sdna.gr*. Ανακτήθηκε στις 17 Φεβρουαρίου 2019.
9. ↑  «Παναθηναϊκός ΟΠΑΠ – Προμηθέας Πάτρας 111-77: Ισόβιος πρωταθλητής με showtime! (vid)». *www.gazzetta.gr*. Ανακτήθηκε στις 30 Ιουλίου 2019.
10. ↑  «ΕΠΙΣΗΜΟ: Παίκτης της Τόφας ο Ματ Λοτζέσκι!». *Eurohoops*. 5 Αυγούστου 2019. Ανακτήθηκε στις 5 Αυγούστου 2019.
11. ↑  «Ελεύθερος από την Τόφας ο Λοτζέσκι». *SDNA*. 14 Ιουνίου 2020. Ανακτήθηκε στις 14 Ιουνίου 2020.
12. ↑  «Επίσημα στην ΑΕΚ ο Ματ Λοτζέσκι!». *www.gazzetta.gr*. Ανακτήθηκε στις 27 Ιουλίου 2020.
13. ↑  «Ματ Λοτζέσκι: Με τη μεταγραφή του στην ΑΕΚ... γράφει ιστορία». *Eurohoops*. 27 Ιουλίου 2020. Ανακτήθηκε στις 27 Ιουλίου 2020.
14. ↑  «Ο Λοτζέσκι 9ος ξένος στα τρίποντα της Stoiximan Basket League». *- Ε.Σ.Α.Κ.Ε*. Ανακτήθηκε στις 22 Νοεμβρίου 2020.
15. ↑  «Λοτζέσκι: Ξεπέρασε τον Αλφόνσο Φορντ και «έπιασε» τον Έρικ Μικ!». *www.gazzetta.gr*. Ανακτήθηκε στις 13 Ιανουαρίου 2021.
16. ↑  «Δάκρυσε ο Λοτζέσκι: «Ίσως το τελευταίο μου παιχνίδι...»». *SDNA*. 2 Ιουνίου 2021. Ανακτήθηκε στις 7 Ιουνίου 2021.
17. ↑  «Ματ Λοτζέσκι: Το "βελούδινο σφυρί" με το βελγικό διαβατήριο και την ελληνική καρδιά (videos)». *Eurohoops*. 3 Ιουνίου 2021. Ανακτήθηκε στις 7 Ιουνίου 2021.
18. ↑  Court-Side.com Matt Lojeski added by Olympiacos.
19. ↑  «Eurobasket2013.org Roundup: Mancinelli, Lojeski Ruled Out». Αρχειοθετήθηκε από το πρωτότυπο στις 1 Σεπτεμβρίου 2013. Ανακτήθηκε στις 29 Οκτωβρίου 2013.

Εξωτερικοί σύνδεσμοι
--------------------

* Επίσημος ιστότοπος
* Προφίλ στο Twitter
* Προφίλ στο Euroleague.net
* Προφίλ στο FIBA Europe
* Προφίλ στο Eurobasket.com
* Προφίλ στην Greek League
* Προφίλ στο Draftexpress.com
* University of Hawaii College Bio
* College Stats

|  |  |  |  |  |
| --- | --- | --- | --- | --- |
| 

| π • σ • ε
Ολυμπιακός - Πρωταθλητής Ηπείρων Μπάσκετ 2013 |
| --- |
|  |
|  | 
**4** Πέτγουεϊ  · **6** Ντάνστον  · **7** Σπανούλης (MVP)  · **8** Περπέρογλου  · **10** Σλούκας  · **12** Σίμονς  · **14** Μπέγκιτς  · **15** Πρίντεζης  · **16** Αγραβάνης  · **17** Μάντζαρης  · **19** Κατσίβελης  · **24** Λοτζέσκι  · **C** Μπαρτζώκας |

 |